Einar Vaardal-Lunde

Einar Vaardal-Lunde (født 20. juni 1915 i Tana, død 14. september 2003) var en norsk sivilarkitekt.

Vaardal-Lunde var utdannet fra NTH. Fra 1948 var han i kompaniskap med Torgeir Alvsaker, og fra 1970 fikk arkitektkontoret navnet E. Vaardal-Lunde.

Vaardal-Lunde tegnet offentlige bygg i store deler av Norge, og var spesielt kjent for hoteller, handikapsentre, sykehjem og hjem for utviklingshemmede. Han var også kjent for utviklingen av de såkalte «Sande-hus» sammen med ingeniør Arne Sande. Han var også aktiv i mange andre land, spesielt Tanzania og Portugal. Vaardal-Lunde var fortsatt styreformann i Arkitektkontoret Vaardal-Lunde A/S til langt inn på 1990-årene, og hadde Høyteknologisenteret i Bergen som et av de siste større oppdragene. 

Vaardal-Lunde var Ridder av 1. klasse av St. Olavs Orden og - siden studietiden - av Polyhymnia. Han hadde også tunge verv i bergensk og norsk kultur- og organisasjonsliv, og var blant annet styreformann for Festspillene i Bergen, medlem av styret i Den Nationale Scene og styret for Grieghallen og ordfører i representantskapet i Norske arkitekters landsforbund.

Referanser 

 
Riddere av 1. klasse av St. Olavs Orden
Personer fra Tana kommune
Fødsler i 1915
Dødsfall i 2003